《登北山》
明代·刘仔肩

薄言出东郭，纵步陟北岭。
油云冒崟崿，寒松杂修挺。
林翳景若暝，溪回路犹引。
崇基拟素志，澄渊鉴清影。
遵险既易常，临深亦逾谨。
朋游并登眺，妙趣心独领。
寄想烟霞滨，超然欲归隐。

作者简介：元明间江西鄱阳人，字汝弼。因知府陶安之荐，应召至京师。洪武三年，集一时名公卿五十余人诗编为《雅颂正音》。